b'\n_START_ARTICLE_\nCastelul M\xc3\xa1riaffy din S\xc3\xa2ngeorgiu de Mure\xc8\x99\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nLa mijlocul secolului al XIX-lea era un castel voluminos \xc8\x99i fortificat. \xc3\x8en anii 1870, la ordinul lui Albert M\xc3\xa1riaffy, castelul a fost reconstruit, lucr\xc4\x83rile fiind coordonate de maistrul zidar P\xc3\xa1l So\xc3\xb3s din T\xc3\xa2rgu Mure\xc8\x99. Dup\xc4\x83 na\xc8\x9bionalizarea din 1948, castelul a fost trecut \xc3\xaen folosin\xc8\x9ba Gospod\xc4\x83riei Agricole de Stat; dup\xc4\x83 schimbarea de regim din 1989 cl\xc4\x83direa a devenit pustie \xc8\x99i s-a deteriorat rapid. \xc3\x8en prezent (decembrie 2018) se afl\xc4\x83 \xc3\xaentr-o stare de degradare foarte accentuat\xc4\x83, nu mai are u\xc8\x99i \xc8\x99i nici geamuri._NEWLINE_Ambele fa\xc8\x9bade ale cl\xc4\x83dirii sunt de 28 de metri, cu ornamente. Dinspre \xc8\x99osea, aleea care trece prin parc duce la intrarea \xc3\xaen castel, \xc3\xaen pridvorul mare cu pergol\xc4\x83 cu st\xc3\xa2lpi, respectiv \xc3\xaen holul central. Aticul aflat deasupra corni\xc8\x99ei de pe fa\xc8\x9bad\xc4\x83 accentueaz\xc4\x83 axul central al castelului. Partea dinspre r\xc3\xa2ul Mure\xc8\x99 se remarc\xc4\x83 prin pridvorul sus\xc8\x9binut de arcade \xc8\x99i bolt\xc4\x83 boem\xc4\x83, la parter, \xc8\x99i pridvorul \xc3\xaenchis, cu tavan drept, la etaj. St\xc3\xa2lpii din c\xc4\x83r\xc4\x83mid\xc4\x83 de la etaj sunt prev\xc4\x83zu\xc8\x9bi cu capitel \xc3\xaen stil corintic._NEWLINE_Deasupra balconului, s-a construit un atic \xc3\xaen stil neorenascentist, asem\xc4\x83n\xc4\x83tor celui de pe fa\xc8\x9bada posterioar\xc4\x83, pe care era amplasat blazonul familiei nobiliare care a comandat construirea castelului: Albert M\xc3\xa1riaffy (I.) (1823-1889) \xc8\x99i cea de-a doua so\xc8\x9bie a acestuia, contesa Lujza Bethlen (1835-1900). _NEWLINE_Castelul era renumit pentru luxul s\xc4\x83u; salonul castelului \xc8\x99i galeria de portrete con\xc8\x9bineau operele mai multor mae\xc8\x99tri renumi\xc8\x9bi \xc3\xaen epoc\xc4\x83._NEWLINE_Pe timpul lui Lajos M\xc3\xa1riaffy (III.) (1868-1915) \xc8\x99i a fiului s\xc4\x83u, Lajos (IV.) (1894-1971), castelul avea un parc de 68 de hectare, care con\xc8\x9binea specii de arbori rari \xc8\x99i un mic iaz. Numai o mic\xc4\x83 suprafa\xc8\x9b\xc4\x83 din parc s-a mai p\xc4\x83strat, aflat\xc4\x83 \xc3\xaen administrarea Academiei de \xc8\x98tiin\xc8\x9be Agricole, pe locul lui construindu-se blocuri, sta\xc8\x9biunea de cercetare \xc8\x99i dezvoltare pentru cre\xc8\x99terea bovinelor \xc8\x99i unitatea de jandarmerie, iar iazul a devenit ml\xc4\x83\xc8\x99tinos._NEWLINE_Prim\xc4\x83ria comunei S\xc3\xa2ngeorgiu de Mure\xc8\x99 a reu\xc8\x99it s\xc4\x83 cumpere castelul \xc3\xaen anul 2010, de la urma\xc8\x99ii contelui Mariaffy, dup\xc4\x83 ce Ministerul Culturii nu \xc8\x99i-a exercitat dreptul de preemp\xc8\x9biune. Din bugetul propriu a reabilitat acoperi\xc8\x99ul, principala urgen\xc8\x9b\xc4\x83, deoarece cl\xc4\x83direa era \xc3\xaen pericol iminent de pr\xc4\x83bu\xc8\x99ire. \xc3\x8en anul 2018 au demarat, timid, lucr\xc4\x83rile de renovare, cu finan\xc8\x9bare european\xc4\x83, \xc3\xaen valoare de 1,1 milioane de euro. Dup\xc4\x83 finalizarea lucr\xc4\x83rilor de reabilitare, castelul va fi mobilat, datorit\xc4\x83 unui alt proiect european c\xc3\xa2\xc8\x99tigat, iar apoi introdus \xc3\xaen circuitul turistic \xc8\x99i cultural al jude\xc8\x9bului Mure\xc8\x99. _NEWLINE_La parter vor func\xc8\x9biona Muzeul Etnografic Rom\xc3\xa2n, \xc3\xaentr-o alt\xc4\x83 sal\xc4\x83 Muzeul Maghiar \xc8\x99i \xc3\xaen alt\xc4\x83 sal\xc4\x83 Muzeul Romanes, unde vor fi expuse costume populare \xc8\x99i obiecte tradi\xc8\x9bionale specifice fiec\xc4\x83reia dintre etniile care convie\xc8\x9buiesc pe raza comunei. La parter se mai inten\xc8\x9bioneaz\xc4\x83 amenajarea unei biblioteci, inclusiv o bibliotec\xc4\x83 electronic\xc4\x83, \xc8\x99i un mic Muzeu al Satului. La etaj vor fi amenajate o Sal\xc4\x83 a C\xc4\x83s\xc4\x83toriilor \xc8\x99i o sal\xc4\x83 de \xc8\x99edin\xc8\x9be. _NEWLINE_Deocamdat\xc4\x83, p\xc3\xa2n\xc4\x83 la finalizarea lucr\xc4\x83rilor de reabilitare, care vor dura cel pu\xc8\x9bin 24 de luni, accesul \xc3\xaen curtea castelului este interzis.'